Document ID: 32001R2351

Komisjoni määrus (EÜ) nr 2351/2001,
30. november 2001,
millega muudetakse määrust (EÜ) nr 896/2001, milles sätestatakse nõukogu määruse (EMÜ) nr 404/93 üksikasjalikud rakenduseeskirjad seoses banaanide ühendusse importimise korraga
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 13. veebruari 1993. aasta määrust (EMÜ) nr 404/93 banaanituru ühise korralduse kohta, [1] viimati muudetud määrusega (EÜ) nr 216/2001, [2] eriti selle artiklit 20,
ning arvestades järgmist:
(1) Komisjoni määruses (EÜ) nr 896/2001 [3] (muudetud määrusega (EÜ) nr 1613/2001 [4]) sätestatakse määruse (EMÜ) nr 404/93 uued, alates 1. juulist 2001 kohaldatavad üksikasjalikud rakenduseeskirjad seoses kõnealuse määruse artikli 18 lõikes 1 sätestatud impordi tariifikvootide haldamisega.
(2) Määruse (EÜ) nr 896/2001 artikli 4 lõige 1, mis käsitleb traditsiooniliste ettevõtjate kvoodi kindlaksmääramise meetodit A/B tariifikvoodi raames, sisaldab viiteid ajavahemikul 1. juulist 1993 kuni 31. detsembrini 1998 kohaldatud määruse (EMÜ) nr 404/93 esialgse versiooni sätetele. Vahepeal muudetud õigusaktidele viitamise arusaadavuse parandamiseks ja vastusena selgituse saamise taotlustele tuleks täpsustada kõnealuse sätte kohaldamist. Artikli 4 lõike 1 selgitamine ei muuda traditsioonilistele ettevõtjatele kvoodi kindlaksmääramise meetodit A/B tariifikvoodi raames.
(3) Määruse (EÜ) nr 896/2001 artikli 7 lõikes 2 nähakse ette täiendavad dokumendid, mille uued ettevõtjad peavad saatma registreerimiseks pädevale asutusele. Impordi tõendamist käsitlevat sätet tuleks tehniliselt kohandada, jättes välja viite asjakohaste tollidokumentide esitamisele, kuna importimisel tuleb igal juhul esitada impordilitsents.
(4) Samuti tuleks parandada eespool nimetatud määruse ingliskeelse versiooni teatavaid sätteid.
(5) Käesoleva määrusega ettenähtud meetmed on kooskõlas banaanituru korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 896/2001 muudetakse järgmiselt.
1. Artikli 4 lõikesse 1 lisatakse teine lõik:
"Eelmise lõigu kohaldamiseks võtavad pädevad asutused arvesse ainult võrdlusperioodi jooksul toimunud esmast importi kolmandate riikide banaanide ja/või ebatavapäraste AKV banaanide turustamisega tekkinud kvootide alusel."
2. Artikli 7 lõike 2 punkt b asendatakse järgmisega:
"b) tõend banaanide importimise kohta, milleks esitatakse kasutatud impordilitsentsid koos".
Artikkel 2
1. Artikli 6 punkt a asendatakse järgmisega:
"a) on importinud iseseisvalt ja omal kulul ühendusse CN-koodi 08030019 alla kuuluvaid värskeid banaane registreerimistaotluse aastale vahetult eelneva kahe aasta jooksul;"
.
2. Artikli 18 lõige 2 asendatakse järgmisega:
"2. Olenemata määruse (EÜ) nr 1291/2000 artikli 23 lõikest 1, algab impordilitsentside kehtivusaeg nende tegelikust väljaandmispäevast ja lõpeb väljaandmise kuule järgneva neljanda kuu seitsmendal päeval. Tegeliku väljaandmise kuupäev loetakse litsentsi kehtivusaja sisse."
Artikkel 3
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. november 2001

Labels: 3
17